Kommissionens meddelelse om ændring af de multisektorale rammebestemmelser for regionalstøtte til store investeringsprojekter (2002) med hensyn til opstilling af en liste over sektorer med strukturproblemer og forslag til foranstaltninger efter EF-traktatens artikel 88, stk. 1, angående motorkøretøjsindustrien og kunstfiberindustrien

(2003/C 263/03)

(EØS-relevant tekst)

I henhold til de multisektorale rammebestemmelser for regionalstøtte til store investeringsprojekter (EFT C 70 af 19.3.2002) skal der i et bilag til rammebestemmelserne senest den 31. december 2003 opstilles en liste over sektorer med alvorlige strukturproblemer. I betragtning af de metodologiske vanskeligheder, der har været med at udarbejde en sådan liste, har Kommissionen besluttet at udskyde opstillingen af denne sektorliste.

På baggrund af erfaringerne fra de seneste år og de oplysninger, der foreligger om den aktuelle situation i de relevante sektorer, har Kommissionen besluttet, at de nugældende begrænsninger i den regionale investeringsstøtte, der må ydes i motorkøretøjsindustrien og kunstfiberindustrien, bør opretholdes.

Kommissionen har besluttet, at skibsbygningsindustrien ikke skal medtages i de multisektorale rammebestemmelsers anvendelsesområde.

Kommissionen har besluttet at foretage en teknisk korrektion af formuleringen af overgangsreglerne for motorkøretøjsindustrien, der skal gælde for støtte ydet efter 31. december 2003.

Af hensyn til gennemsigtigheden foretages der derfor følgende ændringer i de multisektorale rammebestemmelser:

Punkt 31 affattes således:

31. Sektorer, hvor der fortsat er alvorlige strukturproblemer, kan opføres i en sektorliste, der skal knyttes som bilag til rammebestemmelserne. Med forbehold af reglerne i dette afsnit vil regional investeringsstøtte ikke være tilladt i disse sektorer. Det vil blive undersøgt inden udgangen af 2005, om det er teknisk muligt samt politisk og økonomisk hensigtsmæssigt at udarbejde en sådan sektorliste. Hvis Kommissionen beslutter at udarbejde en sådan liste, skal listen vedtages og offentliggøres inden den 31. marts 2006 og træde i kraft den 1. januar 2007. Der vil inden den 1. juli 2006 blive stillet forslag til foranstaltninger i henhold til EF-traktatens artikel 88, stk. 1, der måtte blive nødvendige i denne forbindelse.

Punkt 32 affattes således:

32. Med henblik på undersøgelse af, om det er teknisk muligt at udarbejde sektorlisten, måles alvorlige strukturproblemer i princippet på grundlag af data vedrørende det skønnede forbrug på det relevante niveau i CPA-klassifikationen(1) i EØS eller, hvis sådanne oplysninger ikke foreligger, på grundlag af en anden markedssegmentering, der er generelt accepteret for de pågældende produkter, og som der foreligger lettilgængelige statistiske oplysninger om. Der kan også tages hensyn til andre relevante data og oplysninger, herunder sektorundersøgelser. Ingen sektor vil blive medtaget på grundlag af en rent mekanisk statistisk fremgangsmåde. Sektorlisten kan ajourføres, når det er nødvendigt.

Første punktum i punkt 33 affattes således:

33. Hvis Kommissionen beslutter at udarbejde en sektorliste, skal al regional investeringsstøtte med investeringsprojekter med støtteberettigede udgifter, der overstiger et loft, som Kommissionen fastsætter ved udarbejdelsen af sektorlisten(2) i sektorer, der er opført på listen over sektorer med alvorlige strukturproblemer, anmeldes individuelt til Kommissionen fra den 1. januar 2007, uden at dette berører bestemmelserne i forordning (EF) nr. 70/2001.

Punkt 42 affattes således:

42. Indtil den 31. december 2006 og uden, at det berører forordning (EF) nr. 70/2001, gælder, at:

a) for støttebeløb på over 5 mio. EUR, udtrykt i bruttosubventionsækvivalent, er den maksimale støtteintensitet for regional investeringsstøtte i motorkøretøjsindustrien, som defineret i bilag C, der ydes som led i eksisterende støtteordninger, begrænset til 30 % af det tilsvarende regionale støtteloft

b) ingen udgifter i forbindelse med investeringsprojekter i kunstfiberindustrien, som defineret i bilag D, vil være berettiget til investeringsstøtte.

Denne ændring træder i kraft den 1. januar 2004.

Punkt 43 og 44 ophæves.

Efter punkt 46 indsættes som punkt 46a og 46b:

46 a. For at der i mangel af en liste over sektorer med alvorlige strukturproblemer kan findes et sæt klare regler for regional investeringsstøtte i motorkøretøjsindustrien og i kunstfiberindustrien fra 1. januar 2004, har Kommissionen besluttet at foreslå følgende foranstaltninger efter traktatens artikel 88, stk. 1:

- de gældende overgangsregler for kunstfiberindustrien, som defineret i bilag D, videreføres indtil 31. december 2006

- for støttebeløb på over 5 mio. EUR, udtrykt i bruttosubventionsækvivalent, begrænses den maksimale støtteintensitet for regional investeringsstøtte i motorkøretøjsindustrien, som defineret i bilag C, der ydes som led i eksisterende støtteordninger, til 30 % af det tilsvarende regionale støtteloft

46 b. Medlemsstaterne opfordres til at give deres udtrykkelige samtykke til de foreslåede foranstaltninger inden for en frist, der angives i brevet til dem. Modtager Kommissionen ikke noget svar, vil den antage, at den pågældende medlemsstat ikke kan tilslutte sig de foreslåede foranstaltninger.

(1) Rådets forordning (EØF) nr. 3696/93 af 29. oktober 1993 om den statistiske aktivitetstilknyttede produktklassifikation (CPA) for Det Europæiske Økonomiske Fællesskab (EFT L 342 af 31.12.1993, s. 1), senest ændret ved Komissionens forordning (EF) nr. 204/2002 (EFT L 36 af 6.2.2002, s. 1).

(2) Dette beløb kan i princippet fastsættes til 25 mio. EUR, men kan variere fra en sektor til en anden.